Μετά την επόμενη μέρα

Το ***Μετά την επόμενη μέρα*** (πρωτότυπος τίτλος: *The Day After Tomorrow*) είναι ο τίτλος μιας αμερικανικής κινηματογραφικής ταινίας οικολογικής καταστροφής, που έκανε πρεμιέρα τον Μάιο του 2004. Η ταινία, σε έμπνευση, σενάριο και σκηνοθεσία του Ρόλαντ Έμεριχ, και σε παραγωγή των Μαρκ Γκόρντον και Ρόλαντ Έμεριχ, βασίστηκε στο βιβλίο του 1999 *The Coming Global Superstorm*, των Αρτ Μπελλ και Γουίτλι Στρίμπερ, και απεικονίζει την ξαφνική έναρξη μιας νέας Εποχής Παγετώνων μέσα σε λίγες μέρες λόγω διακοπής του Ρεύματος του Κόλπου που προκλήθηκε από την κλιματική αλλαγή και την υπερθέρμανση του πλανήτη. Έλαβε μικτές κριτικές, καθώς ενώ εντυπωσίασε ιδιαίτερα με τα εφέ της, ωστόσο επικρίθηκε αρνητικά για σοβαρές επιστημονικές ανακρίβειες και, επίσης, το ότι μια τέτοια τεράστια κλιματική αλλαγή δεν θα ήταν δυνατόν να συμβεί σε τόσο ελάχιστο χρόνο.

## Υπόθεση

Ο επιστήμονας Τζακ Χωλ (Ντένις Κουέιντ) είναι Αμερικανός παλαιοκλιματολόγος. Μαζί με τους συναδέλφους του, Φρανκ Χάρρις και τον άπειρο ακόμα Τζέισον Έβανς, τρυπούν και συλλέγουν δείγματα πυρήνων πάγου στην Τράπεζα Πάγου Λάρσεν στην Ανταρκτική για τη Εθνική Μετεωρολογική Υπηρεσία των ΗΠΑ, προκειμένου να μελετήσουν πώς ήταν το κλίμα της Γης πριν χιλιάδες χρόνια. Κατά τη διάρκεια της συλλογής, ένα τεράστιο κομμάτι πάγου σε μέγεθος νησιού αποσπάται βίαια και οι ίδιοι γλιτώνουν οριακά από το σπάσιμο του παγετώνα ακριβώς από κάτω τους.

Λίγο καιρό μετά την καταστροφή, σε μια διάσκεψη του Οργανισμού Ηνωμένων Εθνών στο Νέο Δελχί για το παγκόσμιο κλίμα, ο Τζακ Χωλ προειδοποίησε για την επικείμενη υπερθέρμανση του πλανήτη και τον κίνδυνο να πυροδοτήσει μια νέα Εποχή των Παγετώνων, καθώς η τήξη των πάγων στο Βόρειο Πόλο επιταχύνεται. Σύμφωνα με τη μελέτη του, το λιώσιμο των πολικών πάγων κινδυνεύει να επηρεάσει δραστικά την αλατότητα του νερού του Βόρειου Ατλαντικού, καθώς απορρίπτει μια μεγάλη ποσότητα γλυκού νερού στον Ατλαντικό, και αν τελικώς η τήξη των πάγων σταματήσει το Ρεύμα του Κόλπου που τροφοδοτεί με θερμότητα το Βόρειο ημισφαίριο, το κλίμα της Γης θα αλλάξει δραματικά, με ολέθριες συνέπειες για τον πλανήτη, αν και ο ίδιος πιστεύει και δηλώνει ότι αυτό θα συμβεί σε αρκετές ανθρώπινες γενιές. Ωστόσο, ο Αντιπρόεδρος των ΗΠΑ Ρέιμοντ Μπέκερ, σκεπτικιστής της κλιματικής αλλαγής, απορρίπτει τις ανησυχίες του και τονίζει ότι το κόστος των μέτρων που προτείνει ο Τζακ για την αντιστροφή της υπερθέρμανσης της Γης θα ήταν αστρονομικό για την παγκόσμια οικονομία. Ο καθηγητής Τέρι Ράπσον / Terry Rapson, ωκεανογράφος στο Κέντρο Hedland στη Σκωτία, έγινε φίλος με τον Τζακ κατά τη διάρκεια του συνεδρίου, καθώς πιστεύει και αυτός στην τελικώς αναπόφευκτη κλιματική αλλαγή, και αποφασίζουν να συνεργαστούν σχετικά με το ζήτημα. Κατά τη διάσκεψη αυτή, παραδόξως το Νέο Δελχί πλήττεται από σφοδρή χιονόπτωση και έντονο κρύο.

Επιστρέφοντας από το συνέδριο, ο Τζακ παίρνει το αυτοκίνητό του, ένα (αποκλειστικά υβριδικό μοντέλο, προφανώς σκόπιμη επιλογή του λόγω της οικολογικής ιδεολογίας του) Honda Insight του 2000, με το οποίο οδηγεί τον γιο του, Σαμ, με τον οποίο έχει προβλήματα σχέσεων (ο πρώτος δίνει προτεραιότητα στη δουλειά του περισσότερο, εις βάρος της οικογενειακής του ζωής) στο αεροδρόμιο. Από εκεί, ο Σαμ πηγαίνει αεροπορικώς στη Νέα Υόρκη, με σκοπό να μείνει για λίγες μέρες, για να συμμετάσχει σε ένα ακαδημαϊκό δέκαθλο με τους φίλους του, την Λόρα Τσάπμαν, με την οποία είναι ερωτευμένος, και τον Μπράιαν Παρκς.

Εν τω μεταξύ, αρκετές σημαδούρες στον Ατλαντικό Ωκεανό δείχνουν μια ξαφνική απότομη πτώση της θερμοκρασίας του ωκεανού κατά 13 °C και τότε ο καθηγητής Ράπσον, παρατηρώντας τις μετρήσεις αυτές από το δίκτυο των υπολογιστών του στον επιστημονικό σταθμό του στη Σκωτία, μαζί με την ομάδα του, καταλήγει στο συμπέρασμα ότι οι θεωρίες του Τζακ είναι σωστές. Έχοντας λάβει τη σχετική πληροφορία για αυτό και ανησυχώντας σοβαρά για το ποιες αλλαγές ενδέχεται να πυροδοτήσει στο κλίμα της Γης, ο Τζακ θέλει να χρησιμοποιήσει έναν κλιματικό υπερυπολογιστή, αλλά δεν έχει άδεια από τους ανωτέρους του. Ωστόσο, σε λίγες μέρες η κατάσταση αλλάζει, διότι σύντομα παράξενα ακραία καιρικά φαινόμενα αρχίζουν να συμβαίνουν σε όλο τον κόσμο. Στον Καναδά αρχίζει να σχηματίζεται μια τεράστια καταιγίδα με έντονο στροβιλισμό του αέρα, στο Τόκιο πέφτει χαλάζι σε μέγεθος μεγάλης πέτρας, στην Αυστραλία μαίνεται ο ισχυρότερος τυφώνας στα χρονικά και τα απομεινάρια ενός τυφώνα κοντά στην Καλιφόρνια πυροδοτούν ένα καταστροφικό ξέσπασμα σιφώνων που καταστρέφει το Λος Άντζελες, μαζί και με το Διεθνές Αεροδρόμιο του Λος Άντζελες και την πινακίδα του Χόλυγουντ. Μόλις πληροφορείται, από τον Αντιπρόεδρο, για την καταστροφή στο Λος Άντζελες από τους σίφωνες, ο Πρόεδρος των Ηνωμένων Πολιτειών Ρίτσαρντ Μπλέικ εκδίδει εκτελεστικό διάταγμα προς την Ομοσπονδιακή Διοίκηση Αεροπορίας (Federal Aviation Administration / FAA) να διακόψει επειγόντως όλη την εναέρια κυκλοφορία σε ολόκληρη τη χώρα.

Λίγο μετά, σε σχετική διάσκεψη Αμερικανών μετεωρολόγων, αναφέρονται όλα αυτά τα παράξενα καιρικά φαινόμενα και διατυπώνονται υποψίες ότι μπορεί να αλληλοσυνδέονται μεταξύ τους. Ένας κυβερνητικός εκπρόσωπος αναφέρει ότι η μοναδική δύναμη που μπορεί να αλλάξει το παγκόσμιο κλίμα είναι ο Ήλιος, αλλά η μετεωρολόγος της NASA Τζανέτ Τοκάντα (Janet Tokada) απαντάει ότι το έχουν ήδη μελετήσει και έχουν διαπιστώσει η ηλιακή δραστηριότητα παραμένει σταθερή. Τότε ο Τζακ αναφέρει τη θεωρία του για το Ρεύμα του Κόλπου στον βόρειο Ατλαντικό και εκφράζει τους φόβους του ότι η Γη είναι στα πρόθυρα μιας μεγάλης κλιματικής αλλαγής.

Έχοντας λάβει πλέον τη σχετική άδεια, οι ομάδες του Τζακ και του Ράπσον, μαζί και με την Τζανέτ, χρησιμοποιούν τον υπερυπολογιστή που ζήτησαν, για να δημιουργήσουν ένα μοντέλο πρόβλεψης του κλίματος βασισμένο στην έρευνα του Τζακ. Οι τελικοί τους υπολογισμοί, καταλήγουν στη σοκαριστική εκτίμηση ότι το κλίμα της Γης θα αλλάξει δραματικά μέσα στις επόμενες 6 με 8 εβδομάδες. Έντρομος ο Τζακ, πηγαίνει και ανακοινώνει τα αποτελέσματα στον αντιπρόεδρο Μπέκερ και προσπαθεί να τον πείσει να ξεκινήσουν επειγόντως μαζικές εκκενώσεις πληθυσμού, ιδίως στις βόρειες πολιτείες των ΗΠΑ, αλλά ο Μπέκερ του ρωτάει αν έχει χάσει το μυαλό του και αρνείται να του δώσει σημασία.

Ταυτόχρονα, στη Νέα Υόρκη, καθώς τα ζώα ξαφνικά δείχνουν σημάδια φόβου και προσπαθούν να φύγουν από την πόλη (προς μεγάλη έκπληξη των ντόπιων), το ακαδημαϊκό δέκαθλο πηγαίνει καλά για την ομάδα του Σαμ, ο οποίος γνωρίζει έναν νέο φίλο, τον J.D. / Τζέι Ντι, με τον οποίο γίνονται φίλοι. Κατά την επίσκεψή τους στο Μουσείο Φυσικής Ιστορίας, μαθαίνουν έκπληκτοι ότι το πτώμα ενός άθικτου μαμούθ από την τελευταία Εποχή των Παγετώνων, που εκτίθεται στο κοινό, βρέθηκε άθικτο και με φαγητό ακόμα στο στόμα του, κάτι που υποδηλώνει ότι πάγωσε ακαριαία ενώ έτρωγε. Σχεδόν ταυτόχρονα με τα γεγονότα αυτά, μια τεράστια χιονοθύελλα έχει αρχίσει να πλήττει ολόκληρη τη Βόρεια Ευρώπη, καθώς και το Ηνωμένο Βασίλειο, και ο βρετανικός στρατός έχει σταλεί για να διασώσει ανθρώπους στο βόρειο τμήμα της χώρας. Σε μία από τις αποστολές όμως, 3 ελικόπτερα που είχαν σταλεί για να παραλάβουν και διασώσουν τη Βρετανική βασιλική οικογένεια από το Κάστρο Μπαλμόραλ συντρίβονται όταν μπαίνουν μέσα στο μάτι του κυκλώνα στη Σκωτία, επειδή μια ξαφνική τεράστια πτώση της θερμοκρασίας σε μείον τριψήφια νούμερα (όπως διαπιστώθηκε μετά) μέσα σε λίγα δευτερόλεπτα είχε ως αποτέλεσμα να παγώσουν τα καύσιμα μέσα στους κινητήρες, σκοτώνοντας το πλήρωμα (μόνο ένας αρχικά επέζησε της πτώσης, αλλά μόλις άνοιξε ένα παράθυρο έγινε παγοκολώνα, πεθαίνοντας σε ελάχιστα δευτερόλεπτα).

Έχοντας μόλις ενημερωθεί για το συμβάν (το οποίο έχει παραμείνει επίσημα απόρρητο, όπως τόνισε τηλεφωνικώς ο Ράπσον) από τον Ράπσον, η ομάδα του Τζακ ξεκινάει σχετική ανάλυση στον κλιματικό τους υπερυπολογιστή. Σύντομα ανακαλύπτουν και ανακοινώνουν στον Ράπσον ότι ένα τεράστιο σύστημα καταιγίδων με χαμηλές θερμοκρασίες και σφοδρές χιονοθύελλες αναπτύσσεται σε όλο το βόρειο ημισφαίριο, και έχει ήδη διαχωριστεί σε τρεις γιγάντιες καταιγίδες που μοιάζουν με τυφώνες, αλλά με ψυχρούς πυρήνες, πάνω από τον Καναδά, τη Σκωτία και τη Ρωσία (και μάλιστα σχηματίστηκαν πάνω από στεριές, ενώ κανονικά, όπως είχαν εξ αρχής επισημάνει έκπληκτοι, οι τυφώνες σχηματίζονται μόνο πάνω από θάλασσες και ποτέ πάνω από στεριές). Το πιο τρομακτικό όμως, και πρωτοφανές στα μετεωρολογικά χρονικά, είναι ότι ο στροβιλισμός τους μέσα στα κεντρικά μάτια τραβάει παγωμένο αέρα από την ανώτερη Τροπόσφαιρα προς το έδαφος, στο κέντρο τους (κάτι σαν ένα είδος αντίστροφου κυκλώνα), με τις θερμοκρασίες στο έδαφος μέσα στο κάθε κεντρικό μάτι να πέφτουν κάτω από τους -150 βαθμούς Φαρενάιτ / -101 βαθμούς Κελσίου, παγώνοντας και σκοτώνοντας ακαριαία ό,τι τύχει να βρεθεί στο κέντρο τους. Η ομάδα του Τζακ λαμβάνει τα αποτελέσματα των προβλέψεων και τα κοινοποιεί στον Ράπσον, ανακοινώνοντας και κάτι ακόμα πιο τρομακτικό: αυτές οι 3 υπερκαταιγίδες θα αναπτυχθούν περαιτέρω σε έκταση, καταλαμβάνοντας η καθεμία από αυτές μία ολόκληρη ήπειρο, τη Βόρεια Αμερική, την Ευρώπη και την Ασία, και θα διαρκέσουν 7 με 10 ημέρες (εδώ ο ίδιος ο Τζακ παραδέχεται στον Ράπσον ότι οι προηγούμενοι υπολογισμοί τους για παγκόσμια κλιματική αλλαγή μέσα σε 6 με 8 εβδομάδες, δεν ήταν ούτε καν κοντά στην πραγματική ταχύτητα της κλιματικής καταστροφής), θα αλλάξουν το κλίμα του πλανήτη και θα πυροδοτήσουν μια νέα Εποχή Παγετώνων, που θα καλύπτει όλο το βόρειο ημισφαίριο με μόνιμο παγοκάλυμμα. Τότε ο Τζακ παροτρύνει τηλεφωνικώς τον Ράπσον να φύγουν επειγόντως από εκεί, αλλά επειδή η χιονοθύελλα στη Σκωτία τους είχε ήδη αποκλείσει, ο καθηγητής Ράπσον και η ομάδα του δεν μπόρεσαν να εκκενώσουν τον επιστημονικό σταθμό τους και λίγες μέρες μετά έχασαν τη ζωή τους στην ευρωπαϊκή καταιγίδα, όταν έμειναν από καύσιμα.
[thumb|right|Η Δημόσια Βιβλιοθήκη της Νέας Υόρκης σε φωτογραφία του 2023. Ειδικότερα στην ταινία ''Μετά την Επόμενη Μέρα'', ενώ η εξωτερική εμφάνιση της Βιβλιοθήκης και όλων των γύρω κτιρίων, καθώς και όλων, γενικώς, των κτιρίων που απεικονίστηκαν στις σκηνές της πλημμύρας, είχε διατηρηθεί, μέσω [3D μοντελοποίηση|τρισδιάστατης φωτοτυπίας LIDAR σε υπολογιστές, το ύψος της Βιβλιοθήκης είχε, ψηφιακά, αυξηθεί σημαντικά.]]

Ήδη από τις προηγούμενες ημέρες, στη Νέα Υόρκη, ο καιρός επιδεινώνεται καθώς περνούν οι μέρες, με μια συνεχή ραγδαία βροχή που παραλύει ολόκληρη την πόλη λόγω πλημμυρών. Ο Σαμ και οι φίλοι του προσπαθούν μάταια να φύγουν από την πόλη, αλλά είναι πολύ αργά, καθώς όλες οι συγκοινωνίες έχουν καταρρεύσει, ακόμα και στους σιδηροδρομικούς σταθμούς, διότι ακόμα και οι σταθμοί με τα τρένα έχουν πλημμυρίσει, με τη στάθμη του νερού στο Μανχάταν να έχει φτάσει ως το γόνατο. Λόγω της αναστροφής του Ρεύματος του Κόλπου, η στάθμη της θάλασσας ξαφνικά ανεβαίνει κατά δεκάδες μέτρα μέσα σε λίγα δευτερόλεπτα, με αποτέλεσμα ένα γιγαντιαίο κύμα θύελλας (storm surge) να πλημμυρίσει το Μανχάταν. Ενώ το κύμα έχει μόλις αρχίσει να εισβάλλει μέσα στην πόλη, η στάθμη της ήδη υπάρχουσας πλημμύρας, λόγω της βροχής, έχει ακινητοποιήσει όλα τα αυτοκίνητα και αναγκάζει την ομάδα του Σαμ να αναζητήσει καταφύγιο στη Δημόσια Βιβλιοθήκη της Νέας Υόρκης, αλλά τότε η Λόρα τραυματίζει το πόδι της στην πινακίδα ενός προφυλακτήρα αυτοκινήτου και μετά ακούει μία γαλλόφωνη και την κόρη της να έχουν παγιδευτεί μέσα σε ένα ταξί και γυρίζει για να τους βοηθήσει. Όταν το κύμα θύελλας πλησιάζει επικίνδυνα τη Βιβλιοθήκη, η γαλλόφωνη ξεχνά να πάρει την τσάντα της, η οποία περιέχει τα διαβατήριά της, στο ταξί. Η Λόρα δεν έχει δει εγκαίρως το τεράστιο κύμα που πλησιάζει και πηγαίνει να πάρει την τσάντα από το πίσω κάθισμα, και σώζεται την τελευταία στιγμή από τον Σαμ, που της δείχνει το κύμα, και διαφεύγουν μέσα στη Βιβλιοθήκη.

Ενώ οι επικοινωνίες κινητής τηλεφωνίας είναι πλέον εκτός λειτουργίας, ο Σαμ καταφέρνει τελικώς να επικοινωνήσει με τους γονείς του, μέσω ενός τηλεφώνου παλαιάς τεχνολογίας, με κέρμα. Ο Τζακ του λέει τηλεφωνικώς να ξεχάσει την προηγούμενη οδηγία του να φύγουν νότια και τον συμβουλεύει να μείνουν μέσα στο κτίριο, διότι η καταιγίδα θα γυρίσει σε μια τεράστια χιονοθύελλα με ένα κεντρικό μάτι όπως αυτά των τροπικών τυφώνων και οι θερμοκρασίες θα πέσουν σε τόσο επικίνδυνα χαμηλά επίπεδα που μπορεί να παγώσουν και σκοτώσουν σε δευτερόλεπτα. Ταυτόχρονα, μόλις λίγα δευτερόλεπτα πριν διακοπεί οριστικά η διασύνδεση, υπόσχεται να πάει ο ίδιος στη Νέα Υόρκη για να τον σώσει. Πράγματι, λίγες ώρες μετά την πλημμύρα από το τεράστιο κύμα, η θερμοκρασία στη Νέα Υόρκη ξαφνικά πέφτει τόσο που η βροχή γυρίζει σε χιόνι, και τότε μάλιστα ένα ρωσικό φορτηγό πλοίο προσάραξε κοντά στη Βιβλιοθήκη όταν προσέκρουσε σε ένα λεωφορείο. Μέσα στην ίδια ημέρα, τα νερά αρχίζουν να παγώνουν και μέσα σε ελάχιστες ώρες πάγωσαν εντελώς και μάλιστα σε μεγάλο βάθος, σχηματίζοντας αιφνιδίως τεράστιους παγετώνες. Το αποτέλεσμα ήταν οι δύο χαμηλότεροι όροφοι όλων των κτιρίων στο Μανχάταν να θαφτούν μέσα στους πάγους, καθιστώντας έτσι ξαφνικά δύσκολη την επιβίωση για όσους γλίτωσαν από την πλημμύρα, καθώς όλοι οι χώροι μέσα στη Νέα Υόρκη με τα απαραίτητα εφόδια για επιβίωση (επειδή κανονικά οι χώροι αυτοί είναι στο ισόγειο και στον πρώτο όροφο των κτιρίων) έχουν χαθεί μέσα στους πάγους.

Καθώς ο Τζακ έδωσε την υπόσχεση στον γιό του, αποφασίζει να πάει σε μια πολική αποστολή στη Νέα Υόρκη για να τον σώσει. Πριν από αυτό, προσκλήθηκε να βγάλει λόγο, απευθείας μπροστά στον Πρόεδρο Μπλέικ και σε αρκετά ακόμα ανώτατα κυβερνητικά στελέχη. Ο Τζακ αναφέρει ότι οι 3 υπερκαταιγίδες θα διαρκέσουν 7 με 10 ημέρες και μετά από αυτό ο πάγος και το χιόνι θα καλύπτουν όλο το βόρειο ημισφαίριο, αντανακλώντας το φως του Ήλιου, με αποτέλεσμα η ατμόσφαιρα της Γης να σταθεροποιηθεί σε μια θερμοκρασία κοντά σε αυτήν της προηγούμενης Εποχής Παγετώνων. Σε ερώτηση τι μπορεί να κάνει η κυβέρνηση για αυτό, προτείνει στην Κυβέρνηση των Ηνωμένων Πολιτειών να εκκενωθούν όλοι οι πληθυσμοί από τις Νότιες Ηνωμένες Πολιτείες και να εγκατασταθούν στο Μεξικό, και τραβάει με μαρκαδόρο πάνω στον χάρτη των ΗΠΑ μια σχετική γραμμή διαχωρισμού. Αντιθέτως, όπως απαντάει σε σχετική ερώτηση του Προέδρου Μπλέικ, για τους κατοίκους στο βόρειο μισό της χώρας, πάνω από τη γραμμή αυτή, φοβάται ότι είναι πολύ αργά για αυτούς, διότι αν βγουν εκτός κτιρίων η καταιγίδα θα τους σκοτώσει. Το μόνο που μπορούν να κάνουν είναι να μείνουν μέσα στα κτίρια και να προσπαθήσουν να επιβιώσουν, καίγοντας ότι μπορούν για να παραμείνουν ζεστοί, έως τη λήξη της χιονοθύελλας. Ο αντιπρόεδρος Μπέκερ συνεχίζει να αμφιβάλλει για τις αξιοπιστία των προβλέψεων του Τζακ και ιδίως για το πώς καταδίκασε τους ανθρώπους που μένουν στα βόρεια της χώρας να μείνουν αβοήθητοι, αλλά ο πρόεδρος Μπλέικ διατάζει τον επικεφαλής Στρατηγό να οργανώσει την εκκένωση των Νότιων Πολιτειών.

Στη Βιβλιοθήκη, οι περισσότεροι από τους επιζώντες, αφού είδαν πολλούς ανθρώπους από τα άλλα κτίρια να βγαίνουν έξω και να κατευθύνονται νότια μετά το πάγωμα των πλημμυρών, αποφασίζουν να κάνουν το ίδιο, παρά τις προειδοποιήσεις του Σαμ ότι αν βγουν έξω το κρύο θα τους σκοτώσει. Μόνο λίγοι επιζώντες καταλήγουν να ακολουθήσουν τη συμβουλή του να παραμείνουν μέσα στη Βιβλιοθήκη, καταφεύγοντας μέσα σε μία αίθουσα και καίγοντας βιβλία στο τζάκι της αίθουσας για να παραμείνουν ζεστοί καθώς πέφτουν οι θερμοκρασίες, και τρώγοντας ότι βρίσκουν μέσα σε ένα μηχάνημα αυτόματης πώλησης (σπάζοντας εξ αρχής το εξωτερικό πάνελ του). Λίγες μέρες μετά, πιάνουν ένα ραδιοφωνικό σήμα που αναφέρει ότι η χιονοθύελλα αυτή πλήττει ολόκληρο το βόρειο ημισφαίριο και ότι στην Ευρώπη έχουν ήδη θαφτεί τα πάντα κάτω από 15 πόδια / 5 μέτρα χιόνι και ότι το ίδιο αναμένεται να συμβεί σύντομα και στη Βόρεια Αμερική.

Προηγουμένως, ο Τζακ, ο Τζέισον και ο Φρανκ είχαν ξεκινήσει για τη Νέα Υόρκη με ένα μεγάλο pick-up Dodge Ram 1500 του 2002 για να πάρουν και να διασώσουν τον Σαμ. Μόλις λίγο πιο βόρεια από τη Φιλαδέλφεια, Πενσυλβάνια, και ενώ η χιονοθύελλα έχει πλέον φτάσει σε απίστευτη σφοδρότητα, πιάνουν μια κυβερνητική μετάδοση στο ραδιόφωνο που αναφέρει ότι η Κυβέρνηση των ΗΠΑ εξέδωσε Δελτίο Εθνικής Καταστροφής, όπου απευθύνει έκκληση στον πληθυσμό των Βόρειων Πολιτειών να παραμείνουν μέσα στα κτίρια και να καίνε ότι μπορούν για να παραμείνουν ζεστοί έως τη λήξη της καταιγίδας, τονίζοντας ότι η έκθεση για αρκετή ώρα μέσα σε αυτήν είναι θανατηφόρα. Λίγα δευτερόλεπτα μετά, διαπιστώνουν ότι ο αυτοκινητόδρομος έχει μπλοκαριστεί από ένα βυτιοφόρο που ανατράπηκε, και αναγκάζονται να συνεχίσουν πεζοί με χιονοπέδιλα. Καθώς συνεχίζουν να διασχίζουν την Πενσυλβάνια προς τα βόρεια, ο Φρανκ πέφτει από τον φεγγίτη ενός εμπορικού κέντρου που καλυφθεί εντελώς με χιόνι, όταν ο γυάλινος φεγγίτης έσπασε από το βάρος του, και μετά κόβει το σχοινί του για να εμποδίσει τους φίλους του να πέσουν μαζί του, θυσιάζοντας τον εαυτό του.

Εν τω μεταξύ, οι κάτοικοι των Νότιων Ηνωμένων Πολιτειών αρχίζουν να διασχίζουν μόνοι τους τα σύνορα με το Μεξικό, τα οποία έκλεισαν από τον μεξικανικό στρατό λόγω της υπερβολικής ροής ανθρώπων, μεταναστεύοντας παράνομα στο Μεξικό. Αφήνουν πίσω τα οχήματά τους, γκρεμίζουν τα συρματοπλέγματα, παίρνουν μαζί τους τα προσωπικά τους αντικείμενα και διασχίζουν εύκολα το ποτάμι Ρίο Γκράντε, καθώς η στάθμη του έχει σχεδόν εκμηδενιστεί, επειδή ο ποταμός πάγωσε στα βόρεια. Στη συνέχεια, σχηματίζεται ένας τεράστιος καταυλισμός σκηνών. Σύντομα, ο πρόεδρος των ΗΠΑ θα αποχωρήσει με αυτοκινητοπομπή από τον μισοθαμμένο Λευκό Οίκο στην Ουάσινγκτον, που εκκενώνεται. Λίγο μετά, όμως, ενώ ο αντιπρόεδρος Μπέκερ διαπραγματεύεται με το Μεξικό για να επιτρέψει τη νόμιμη διαφυγή των Αμερικανών μέσα από τα σύνορα, ενημερώνεται ότι η αυτοκινητοπομπή του προέδρου Μπλέικ πιάστηκε στην καταιγίδα και δεν επέζησε κανείς, κάτι που σημαίνει ότι ο ίδιος, σύμφωνα με το Σύνταγμα των Ηνωμένων Πολιτειών, γίνεται αυτομάτως ο νέος Πρόεδρος των Ηνωμένων Πολιτειών. Τελικώς, το Μεξικό συμφωνεί να δεχθεί τους Αμερικανούς μετανάστες, με αντάλλαγμα τη διαγραφή του εξωτερικού χρέους της Λατινικής Αμερικής.
[thumb|right|Η Δημόσια Βιβλιοθήκη της Νέας Υόρκης σε φωτογραφία στην ισχυρή [χιονόπτωση τον Δεκέμβριο του 1948. Ειδικά όμως στην ταινία *Μετά την Επόμενη Μέρα*, η στάθμη του χιονιού ήταν πολλαπλάσια υψηλότερη, καθώς είχε προηγηθεί μια τεράστια πλημμύρα που μετά πάγωσε και μετατράπηκε σε παγετώνες, και τελικώς, λίγες μέρες μετά, η Βιβλιοθήκη θάφτηκε σχεδόν εντελώς μέσα στο χιόνι.]]

Λίγες μέρες μετά, καθώς η χιονοθύελλα συνεχίζεται και το χιόνι στη Νέα Υόρκη όλο και βαθαίνει, η Λόρα παθαίνει σήψη λόγω του τραυματισμού της στο πόδι λίγες μέρες νωρίτερα. Μόλις το ανακαλύπτουν οι άλλοι, αρχίζουν να μελετούν σε βιβλία τι μπορεί να γίνει, προκειμένου η ίδια να μην καταλήξει σε θάνατο ή ακρωτηριασμό. Αφού βρίσκουν μια σχετική πληροφορία, ο Σαμ, ο Μπράιαν και ο Τζέι Ντι εξερευνούν το ρωσικό φορτηγό πλοίο που είχε παρασυρθεί στους δρόμους της Νέας Υόρκης από το κύμα και την πλημμύρα και είχε προσαράξει δίπλα στη Βιβλιοθήκη, για να ψάξουν για πενικιλίνη και τελικώς τη βρίσκουν, αποκρούοντας επίσης μέσα στο πλοίο μια ομάδα λύκων που έχουν δραπετεύσει από τον ζωολογικό κήπο του Σέντραλ Παρκ (οι οποίοι παραδόξως ξέφυγαν από την πλημμύρα της Νέας Υόρκης από το τεράστιο κύμα). Μετά βγαίνουν από το πλοίο για να γυρίσουν πίσω στη Βιβλιοθήκη, έχοντας πάρει όλα τα απαραίτητα, ενώ οι λύκοι παραμένουν στο πλοίο. Τότε όμως, το κεντρικό μάτι της βορειοαμερικανικής καταιγίδας φτάνει στη Νέα Υόρκη (όπως είχε προβλεφθεί μόλις 1 ώρα νωρίτερα από τους επιστήμονες που ήταν στον καταυλισμό των σκηνών, μετά από στοιχεία που έλαβαν από τον Διεθνή Διαστημικό Σταθμό, καθώς ο κυκλώνας από τον Καναδά είχε προχωρήσει προς τα νοτιοανατολικά, αλλά δεν είχαν τρόπο να μεταδώσουν την πληροφορία στους επιζώντες στη Νέα Υόρκη, καθώς όλα τα μέσα ενημέρωσης και οι επικοινωνίες κινητής τηλεφωνίας ήταν πλέον εκτός λειτουργίας), παγώνοντας το Μανχάταν και τους ουρανοξύστες του από πάνω προς τα κάτω σε μείον τριψήφιες θερμοκρασίες, αλλά η ομάδα του Σαμ επιστρέφει την τελευταία στιγμή στη Βιβλιοθήκη με φάρμακα και τρόφιμα, και προλαβαίνει οριακά να κλείσει την πόρτα της αίθουσας όπου έχουν καταφύγει, κρατώντας έξω τον παγωμένο αέρα. Παρομοίως, ο Τζακ και ο Τζέισον βρίσκουν καταφύγιο μέσα σε ένα εγκαταλελειμμένο εστιατόριο Wendy's που είχε θαφτεί σχεδόν εντελώς μέσα στο χιόνι, κοντά στο New Brunswick (40 μίλια / 64 χιλιόμετρα από τη Νέα Υόρκη), μπαίνοντας μέσα από την οροφή, και επιβιώνουν.

Ο Τζακ και ο Τζέισον συνεχίζουν την πορεία τους προς τη Νέα Υόρκη αφού είχε πλέον περάσει το μάτι του κυκλώνα. Κατά τη διάρκεια του ταξιδιού τους, λίγο πριν φτάσουν στον προορισμό τους, ανακαλύπτουν τα πτώματα της ομάδας των ανθρώπων που είχαν φύγει από τη Βιβλιοθήκη, που είχαν γίνει όλοι παγοκολώνες όταν πιάστηκαν μέσα στο κεντρικό μάτι του κυκλώνα. Την επόμενη νύχτα, ο Τζακ και ο Τζέισον μέσα στη σκηνή κάνουν έναν απολογισμό των λαθών του ανθρώπου, σχετικά με τους τρόπους που είχε προηγουμένως κυριαρχήσει στη φύση, και ότι πρέπει τώρα να μάθουν από τα λάθη τους για να επιβιώσει το ανθρώπινο είδος. Την επόμενη μέρα, οι τρεις καταιγίδες στο βόρειο ημισφαίριο αρχίζουν να διαλύονται και ο Τζακ και ο Τζέισον μόλις βγαίνουν από τη σκηνή διαπιστώνουν ότι βρίσκονται δίπλα στο μισοθαμμένο και παγωμένο Άγαλμα της Ελευθερίας και, ταυτόχρονα, δίπλα σε κάποια πλοία που είχαν προσαράξει από το τεράστιο κύμα και έχουν επίσης παγώσει εντελώς. Καταφέρνουν να φτάσουν στη Βιβλιοθήκη, όπου αρχικά τη βλέπουν να έχει θαφτεί σχεδόν εντελώς μέσα στο χιόνι, εκτός από ένα τμήμα από την κορυφή της οροφής (ενώ και από το διπλανό ρωσικό πλοίο είχε απομείνει να προεξέχει πάνω από το χιόνι μόνο το κατάρτι), και φοβούνται ότι πιθανώς να μην έχουν μείνει επιζώντες. Στη συνέχεια όμως, μπαίνουν μέσα σε αυτήν από ένα άνοιγμα, την εξερευνούν και τελικώς βρίσκουν μέσα στην αίθουσα τον Σαμ και όλη την ομάδα ζωντανούς. Ο Τζακ τότε στέλνει ένα ραδιοφωνικό μήνυμα στις Ένοπλες Δυνάμεις των ΗΠΑ στο Μεξικό.

Ο Μπέκερ, στην πρώτη του ομιλία ως ο νέος Πρόεδρος των Ηνωμένων Πολιτειών, αλλά από το Μεξικό πλέον, εξέφρασε τηλεοπτικά δημόσια απολογία για όσα είχε προηγουμένως διαπράξει η ανθρωπότητα εις βάρος της φύσης και τις βαρύτατες συνέπειες που τελικώς πλήρωσε για όλα αυτά. Συνεχίζοντας την τηλεοπτική ομιλία του, ανακοινώνει ότι θα στείλει ελικόπτερα για τη διάσωση επιζώντων στις βόρειες πολιτείες των ΗΠΑ και τότε, πραγματικά, ξεκινάει μια μαζική εκκένωση επιζώντων: στρατιωτικά ελικόπτερα μεταφοράς φτάνουν στη Νέα Υόρκη, ενώ και άλλοι επιζώντες (οι οποίοι προφανώς είχαν καταφύγει μέσα στους ουρανοξύστες και έκαναν τα ίδια με την ομάδα του Σαμ, καταφέρνοντας έτσι να επιβιώσουν) συγκεντρώνονται στις ταράτσες των ουρανοξυστών της Νέας Υόρκης, περιμένοντας να διασωθούν. Η ομάδα του Τζακ και του Σαμ ανακτάται από ελικόπτερο στο Μανχάταν, όπου και πολλοί άλλοι άνθρωποι επίσης επέζησαν, και τα ελικόπτερα προσγειώνονται στις ταράτσες για να παραλάβουν τους επιζώντες.

Στον Διεθνή Διαστημικό Σταθμό, οι αστροναύτες, μετά τη διάλυση των καταιγίδων και των νεφών που κάλυπταν ολόκληρο το βόρειο ημισφαίριο, κοιτάζουν με έκπληξη και δέος την επιφάνεια του πλανήτη, που έχει αλλάξει δραματικά, με νέα στρώματα πάγου που δημιουργήθηκαν από τις 3 καταιγίδες. Ενιαία παγοκαλύμματα εκτείνονται σε ολόκληρο σχεδόν το βόρειο ημισφαίριο, καλύπτοντας τη Βόρεια Αμερική, την Ευρώπη και το μεγαλύτερο μέρος της Ασίας, οι οποίες επιστρέφουν στην Εποχή των Παγετώνων. Μάλιστα ένας από τους αστροναύτες σχολιάζει ότι δεν έχουν ξαναδεί την ατμόσφαιρα της Γης τόσο καθαρή.

## Πρωταγωνιστούν
* Ντένις Κουέιντ
* Τζέικ Γκίλενχαλ
* Έμμυ Ρόσουμ
* Σίλα Γουάντ
* Ίαν Χολμ
* Τζέι Σάντερς
* Κένεθ Γουέλς

## Στοιχεία παραγωγής
* Διευθυντής φωτογραφίας: Ουέλι Στάιγκερ
* Εταιρεία Παραγωγής: 20th Century Fox
* Προϋπολογισμός: $125.000.000
* Συνολικά έσοδα: $552.600.000

## Βασική ιδέα
Όπως δήλωσε τότε ο σεναριογράφος, παραγωγός και σκηνοθέτης Ρόλαντ Έμεριχ, ο ίδιος έλαβε την έμπνευση για την ταινία και τελικώς το σενάριο της ταινίας από το βιβλίο *The Coming Global Superstorm* (*Η Επερχόμενη Παγκόσμια Υπερκαταιγίδα*) των Art Bell και Whitley Strieber, του 1999.

Ωστόσο, το μοτίβο μιας νέας και μάλιστα ξαφνικής Εποχής Παγετώνων λόγω της διακοπής του Ρεύματος του Κόλπου μπορεί επίσης να βρεθεί και σε αρκετά μυθιστορήματα, όπως για παράδειγμα, τα μυθιστορήματα επιστημονικής φαντασίας *Der Golfstrom* (*Το [[Ρεύμα του Κόλπου]]*) του Hans Ludwig Rosegger, του 1913, *Atlantis* (*[[Ατλαντίδα]]*) του Hans Dominik, του 1925, και *Ice!* (*Πάγος!* ή *Πάγοι!*) του Arnold Federbush, του 1978. Ιδίως το μυθιστόρημα *Ice!* έχει έντονες ομοιότητες στα γεγονότα, τους χαρακτήρες και τις τοποθεσίες με την ταινία *Μετά την Επόμενη Μέρα* (μάλιστα δείχνει τη Νέα Υόρκη να καλύπτεται αργά κάτω από μάζες παγετώνων και έναν επιστήμονα που σώζει ένα παιδί σε μια παγωμένη Νέα Υόρκη), αν και η διαδικασία της πτώσης της μέσης θερμοκρασίας της Γης και της επέκτασης των παγετώνων που οδηγεί στην έναρξη της νέας Εποχής των Παγετώνων λαμβάνει χώρα σε μήνες, αντί σε λίγες μέρες (αν και κανονικά θα χρειαζόταν δεκαετίες ή ακόμα και αιώνες). Επίσης, η ιδέα για ξαφνικό και θανατηφόρο κρύο που πέφτει από τον ουρανό, παγώνοντας και σκοτώνοντας ακαριαία ό,τι ήταν στο έδαφος, είχε διατυπωθεί για πρώτη φορά στη νουβέλα *The Sixth Winter* (*Ο Έκτος Χειμώνας*) των John Gribbin και Douglas Orgill, του 1979, με παγωμένους σίφωνες που έπεφταν ξαφνικά από τον ουρανό, φέροντας το θανατηφόρο κρύο της ανώτερης ατμόσφαιρας της Γης στην επιφάνεια, και θάβοντας σε τεράστια στρώματα χιονιού ολόκληρες πόλεις σε λίγα δευτερόλεπτα, σκοτώνοντας ακαριαία ολόκληρο τον πληθυσμό τους.

## Γυρίσματα
Το μεγαλύτερο μέρος της ταινίας γυρίστηκε στο Μόντρεαλ και στο Τορόντο, με κάποια επίσης γυρίσματα στην πόλη της Νέας Υόρκης και στην Chiyoda, ένα από τα ειδικά τμήματα (δήμους) του Τόκιο. Τα γυρίσματα ξεκίνησαν στις 7 Νοεμβρίου 2002 και ολοκληρώθηκαν στις 18 Οκτωβρίου 2003.

## Ειδικά εφέ
Η ταινία *The Day After Tomorrow* φημίζεται για τα ψηφιακά ψηφιακά ειδικά εφέ της. Συνολικά, η ταινία περιέχει 416 σκηνές όπου έγιναν χρήσεις ειδικών εφέ, για τις οποίες προσλήφθηκαν 9 διαφορετικές εταιρείες παραγωγής, συμπεριλαμβανομένων των Industrial Light &; Magic και Digital Domain, και περισσότερων από 1.000 καλλιτεχνών που εργάστηκαν στην ταινία για περισσότερο από 1 χρόνο. [5] Αν και αρχικά εξετάστηκε η ιδέα να χρησιμοποιηθεί ένα μικροσκοπικό σετ αναπαράστασης του Μανχάταν, τελικώς η ομάδα ειδικών εφέ χρησιμοποίησε ένα τρισδιάστατο ψηφιακό μοντέλο του Μανχάταν στο οποίο εφαρμόστηκαν περισσότερες από 50.000 σαρωμένες φωτογραφίες τρισδιάστατης φωτοτυπίας LIDAR για τη σκηνή της πλημμύρας στη Νέα Υόρκη.

## Υποδοχή
Αρχικά, η ταινία επρόκειτο να κάνει πρεμιέρα το καλοκαίρι του 2003, αλλά τελικώς η πρεμιέρα έγινε τον Μάιο του 2004. Η ταινία γνώρισε μεγάλη εισπρακτική επιτυχία και έγινε η 6η πιο κερδοφόρα ταινία του 2004, καθώς και, την εποχή προβολής της, η πλέον κερδοφόρα ταινία του Χόλυγουντ που γυρίστηκε στον Καναδά. Ωστόσο, απέσπασε ανάμικτες κριτικές, καθώς από τη μία επαινέθηκε για τα εντυπωσιακά εφέ της, αλλά ταυτόχρονα επικρίθηκε έντονα για πλήθος από σοβαρές επιστημονικές ανακρίβειες και, επίσης, για το ότι κανονικά μια τέτοια τεράστια κλιματική αλλαγή δεν θα ήταν δυνατόν να συμβεί μέσα σε λίγες ώρες ή ημέρες, αλλά μέσα σε δεκαετίες ή ακόμα και αιώνες.

Η ταινία έλαβε δύο υποψηφιότητες για Βραβεία Saturn, το ένα για Καλύτερη ταινία επιστημονικής φαντασίας και το άλλο για Καλύτερα ειδικά εφέ.

### Διακρίσεις

## Σημειώσεις


## Παραπομπές


## Βιβλιογραφία
* Whitley Strieber, Bernhard Kempen: *The Day After Tomorrow. Buch zum Film*, München 2004, ISBN 3-442-36153-2.
* Art Bell, Whitley Strieber: *Sturmwarnung*, München 2004, ISBN 978-3-453-87734-4.

## Εξωτερικοί σύνδεσμοι
* 
* 
* 
* 
* 
* The Day After Tomorrow: A Scientific Critique
* 
* 
* The Day After Tomorrow: A Scientific Critique

Κατηγορία:Αμερικανικές ταινίες της δεκαετίας 2000
Κατηγορία:Μετα-αποκαλυπτικές ταινίες
Κατηγορία:Ταινίες του 2004
Κατηγορία:Ταινίες παραγωγής 20th Century Fox
Κατηγορία:Αμερικανικές ταινίες επιστημονικής φαντασίας
Κατηγορία:Αμερικανικές θρίλερ ταινίες
Κατηγορία:Αγγλόφωνες ταινίες
Κατηγορία:Ταινίες με θέμα το περιβάλλον
Κατηγορία:Ταινίες σε σκηνοθεσία Ρόλαντ Έμεριχ
Κατηγορία:Ταινίες γυρισμένες στη Νέα Υόρκη